CELEX: C2007/283/33
Language: bg
Date: 2007-11-24 00:00:00
Title: Дело C-419/07: Иск, предявен на 12 септември 2007 г. — Комисия на Европейските общности/Кралство Швеция

24.11.2007   
            
            
               BG
            
            
               Официален вестник на Европейския съюз
            
            
               C 283/18
            
         Иск, предявен на 12 септември 2007 г. — Комисия на Европейските общности/Кралство Швеция
   (Дело C-419/07)
   (2007/C 283/33)
   Език на производството: шведски
   Страни
   
      Ищец: Комисия на Европейските общности (представители: K. Mojzesowicz и V. Bottka)
   
      Ответник: Кралство Швеция
   Искания на ищеца
   
               —
            
            
               да се приеме за установено, че поради неправилното транспониране на член 2 от Директива 2002/77/ЕО от 16 септември 2002 година относно конкуренцията на пазарите на електронни съобщителни мрежи и услуги (1) („Директивата за конкуренцията“), Кралство Швеция не е изпълнило задълженията си,
            
         
               —
            
            
               да се осъди Кралство Швеция да заплати разноските.
            
         Правни основания и основни доводи
   Издадените от шведското правителство лицензи за цифрово предаване са държавни мерки, които уреждат по-специално ползването на услуги за цифрово предаване и по този начин уреждат, непряко, предоставянето на такива услуги в Кралство Швеция. Посоченото в действащите понастоящем лицензи изискване притежателят на лиценза да се съобрази с раздел 2 от споразумението за сътрудничество предоставя непряко монопол на държавното дружество Boxer относно услугите по контрол на достъпа (включително кодирането), в нарушение на член 2, параграф 1 от Директивата за конкуренцията. Така запазването на задължението за съобразяване с този раздел от споразумението за сътрудничество възпрепятства предприятията, които са заинтересовани да предлагат пълна гама от услуги за цифрово предаване, да се ползват от правата, които са им гарантирани от член 2, параграфи 2 и 3 от директивата. Следователно Комисията отбелязва, че Швеция не е транспонирала правилно Директивата за конкуренцията в своя правен ред що се отнася до предаването на цифрова информация и до услугите за цифрово предаване върху неземна мрежа.
   
      (1)  ОВ L 249, 2002 г., стр. 21.